‘NWR’อ่วมเจอค่าจ้าง300บ.ปีนี้ยังขาดทุนเลื่อนล้างสะสม
NWR ยอมรับนโยบายค่าจ้าง 300 กระทบและปีนี้ยังขาดทุน
9 ก.ย. 2554

NWR ยอมรับนโยบายค่าจ้าง 300 กระทบและปีนี้ยังขาดทุน
จากต้นทุนพุ่งกดครึ่งแรกยังขาดทุน ดันแผนล้างขาดทุนสะสมเลื่อนไปปีหน้า
นายวัชรพัธ วัชรภัย ผู้จัดการทั่วไป แผนกธุรกิจใหม่ บริษัท เนาวรัตน์พัฒนาการ (NWR) เปิดเผยว่า มาตรการปรับขึ้นค่าจ้าง 300 บาท ได้ส่งผลกระทบกับบริษัทบางส่วนเนื่องจากปัจจุบันบริษัทมีพนักงานที่มีค่าจ้างขั้นต่ำกว่า 300 บาท อยู่ประมาณ 1,000 คน หรือต้นทุนค่าจ้างคิดเป็น 30% ของต้นทุนโดยรวม 
สำหรับที่กระทบคืองานภาคเอกชนซึ่งปัจจุบันบริษัทมีสัดส่วนอยู่ 32% ขณะที่งานภาครัฐมีสัดส่วนงานที่ 60% เนื่องจากงานภาคเอกชนเป็นงานที่ไม่มีการชดเชยค่าเคที่ครอบคลุมค่าวัสดุก่อสร้างหรือค่าจ้างที่เพิ่มขึ้นได้เหมือนกับงานราชการ 
“หากบริษัทรับเหมาขนาดใหญ่ รวมทั้งคู่แข่งในอุตสาหกรรมมีการปรับขึ้นค่าจ้างกัน บริษัทก็จำเป็นต้องขึ้นเช่นกัน ไม่เช่นนั้นคนงานก็จะไปทำงานที่บริษัทอื่นกันหมด แต่โดยรวมมองว่าเรื่องค่าจ้างทุกบริษัทก็มีผลกระทบเหมือนกัน อีกทั้งเชื่อว่ารัฐบาลต้องมีนโยบายอื่นที่มาช่วยภาคธุรกิจที่มีต้นทุนเพิ่มด้วยเช่นกัน” นายวัชรพัธ กล่าว
ปีนี้บริษัทยอมรับว่าจะมีผลประกอบการขาดทุนอยู่ ซึ่งส่งผลให้บริษัทต้องเลื่อนแผนการล้างขาดทุนสะสมไปเป็นปี 2555 แทน เนื่องจากครึ่งปีแรกบริษัทมีผลขาดทุนถึง 88 ล้านบาท จาก 2 โครงการขนาดใหญ่ คือ งานก่อสร้างระบบน้ำเสียของบริษัท ปตท. (PTT) ที่ไม่สามารถปรับราคาขึ้นตามต้นทุนที่เพิ่มหลังมีการเปลี่ยนแปลงแบบ และโครงการสร้างเขื่อนที่ลาว ที่เดิมตั้งใจใช้แรงงานลาว เพราะค่าจ้างถูกแต่กลับต้องใช้แรงงานไทยแทนเพื่อให้ได้คุณภาพ 
อย่างไรก็ตาม การรับรู้ผลขาดทุนจาก 2 โครงการนี้จะเริ่มลดลงในครึ่งปีหลังและทำให้บริษัทสามารถปิดเป็นกำไรได้ 
นายวัชรพัธ กล่าวว่า รายได้ปีนี้อยู่ที่ 4,000 ล้านบาท โดยครึ่งปีแรกทำได้แล้ว 1,800 ล้านบาท เหลือรับรู้ครึ่งปีหลังอีก 2,000 ล้านบาท และปัจจุบันมีงานที่อยู่ในมือ 1.2 หมื่นล้านบาท รับรู้ปีนี้ 4,000 ล้านบาท และที่เหลือทยอยรับรู้ในปีต่อๆ ไป โดยไตรมาส 3 บริษัทจะเริ่มทยอยรับรู้งานก่อโรงไฟฟ้า 2 โครงการ ประกอบด้วย โรงไฟฟ้าจะนะ เฟส 2 และโรงไฟฟ้าวังน้อย เฟส 4 มูลค่าประมาณ 3,000 ล้านบาท ซึ่งจะทยอยรับรู้เฉลี่ยไตรมาสละ 10% เป็นเวลา 10 ไตรมาส นอกจากนี้ บริษัทอยู่ระหว่างยื่นราคาประมูลงาน มูลค่ารวมประมาณ 1 หมื่นล้านบาท โดยคาดหวังว่าจะได้งานในสัดส่วน 10% ของมูลค่าที่เข้าประมูล